ສຫລ ແລະ​ ຈີນ ຂຶ້ນ​ພາ​ສີ ຕໍ່​ສິນ​ຄ້າ ຂອງ​ກັນ​ແລະ​ກັນ ແລະ ປ. ທ​ຣຳ ກ່າວ​ວ່າ ທ່ານ​ເປີດກວ້າງ ຕໍ່ ການ​ເຈ​ລະ​ຈາ
ການ​ເຈ​ລະ​ຈາ​ ທາງ​ດ້ານ​ການ​ຄ້າ​ ລະ​ຫວ່າງ​ສະ​ຫະ​ລັດ​ ກັບ​ຈີນ ມີ​ກຳ​ນົດ​ວ່າ ​ຈະ​ເລີ້ມ​ຄືນ​ອີກ ທີ່ນະ​ຄອນ​ວໍ​ຊິງ​ຕັນ ​ໃນ​ເດືອນ​ໜ້ານີ້.
ສົງຄາມການຄ້າ ລະຫວ່າງວໍຊິງຕັນ ແລະປັກກິ່ງ ໄດ້ທະວີຄວາມຮ້າຍແຮງຂຶ້ນຕື່ມໃນວັນສຸກ ວານນີ້ ປະທານາທິບໍດີດໍໂນລ ທຣຳ ປະກາດວ່າ ສະຫະລັດຈະເກັບພາສີຕື່ມອີກຕໍ່ຜະລິດຕະພັນຂອງຈີນ ປະທານາທິບໍດີທຣຳ ເອີ້ນການປະກາດຂຶ້ນພາສີຂອງຈີນໃນວັນສຸກວານນີ້ຕໍ່ຜະລິດຕະພັນຂອງອາເມຣິກັນ 75 ພັນລ້ານໂດລານັ້ນວ່າ “ມີຈຸດປະສົງທາງການ ເມືອງ” ແລະປະທານາທິບໍດີທຣຳກ່າວວ່າ ທ່ານຈະຕອບໂຕ້ຄືນ ໂດຍການຂຶ້ນພາສີ 25 ເປີເຊັນເລີ້ມແຕ່ວັນທີ 1 ຕຸລານີ້ເປັນຕົ້ນໄປ ຕໍ່ສິນຄ້າແລະຜະລິດຕະ ພັນຂອງຈີນ ໃນມູນຄ່າ 250 ພັນລ້ານໂດລາ ຂຶ້ນເປັນ 30 ເປີເຊັນ ຍິ່ງໄປກວ່ານັ້ນ ທ່ານທຣຳໄດ້ປະກາດຜ່ານທາງທວີດເຕີ້ວ່າ ພາສີສຳລັບສິນຄ້າຈີນທີ່ຍັງເຫຼືອໃນມູນຄ່າ 300 ພັນລ້ານໂດລານັ້ນກໍຈະຂຶ້ນຈາກລະດັບ 10 ເປີເຊັນເປັນ 15 ເປີເຊັນ ໃນວັນທີ 1 ກັນຍານີ້ ການເຈລະຈາທາງດ້ານການຄ້າລະຫວ່າງສະຫະລັດກັບຈີນ ມີກຳນົດວ່າຈະເລີ້ມຄືນອີກ ທີ່ວໍຊິງຕັນໃນເດືອນໜ້ານີ້ ວິທະຍຸວີໂອເອໄດ້ຖາມປະທານາທິບໍດີທຣຳ ໃນແລງວັນສຸກວານນີ້ວ່າ ທ່ານຍັງຕ້ອງການຢາກໃຫ້ການເຈລະຈາດັ່ງກ່າວດຳເນີນຕໍ່ໄປຫຼືບໍ່? ປະທານາທິບໍດີທຣຳຕອບ ກ່ອນຂຶ້ນເຮລີຄອບເຕີປະຈຳຕຳແໜ່ງ ເພື່ອເລີ້ມການອອກເດີນ ທາງໄປຮ່ວມ ກອງປະຊຸມສຸດຍອດຜູ້ນຳຂອງກຸ່ມຈີ 7 ທີ່ປະເທດຝຣັ່ງ ໂດຍກ່າວວ່າ “ໃນເວລານີ້ ພວກເຂົາເຈົ້າຕ້ອງການຢາກເຮັດແບບນັ້ນ ຂ້າພະເຈົ້າແມ່ນເປີດກວ້າງສະເໝີສຳລັບການເຈລະຈາ ” ບໍ່ເທົ່າໃດຊົ່ວໂມງກ່ອນໜ້ານັ້ນ ປະທານາທິບໍດີທຣຳ “ໄດ້ສັ່ງໃຫ້ບໍລິສັດອາເມຣິກັນ ເລີ້ມຊອກຫາທາງເລືອກສຳລັບຈີນໃນທັນທີ” ຫລັງຈາກປັກກິ່ງປະກາດວ່າ ຕົນຈະເລີ້ມຂຶ້ນພາສີຕໍ່ສິນຄ້າອາເມຣິກັນ 75 ພັນລ້ານໂດລາ ແລະເລີ້ມເກັບພາສີລົດໂອໂຕອາເມຣິກັນຄືນອີກ 25 ເປີເຊັນ ເພື່ອເປັນການຕອບໂຕ້ ຕໍ່ການຂຶ້ນພາສີຂອງສະຫະລັດໃນວັນທີ 1 ກັນຍານີ້ ໃນການຂຽນຂໍ້ຄວາມລົງໃນທວີດເຕີ້ຫຼາຍໆຄັ້ງ ປະທານາທິບໍດີສະຫະລັດກ່າວວ່າ ບໍລິສັດເຫຼົ່ານີ້ ຄວນນຳເອົາການຜະລິດຂອງເຂົາເຈົ້າກັບຄືນມາສະຫະລັດ